Burjassot i Godella valoren la possibilitat d’interconnectar els parcs de la Devesa i l’Eixereta
2025-07-24

Els regidors de Serveis Municipals i Medi ambient de l’Ajuntament de Burjassot, Manuel Lozano, i Lluna Àrias, respectivament, s’han reunit amb el regidor de Medi ambient de l’Ajuntament de Godella, Fernando Oliveros per a tractar la possibilitat d’interconnectar els parcs de l’Eixereta i la Devesa. Una reunió en la qual també han estat presents diferents tècnics de tots dos municipis.

Des dels dos consistoris s’ha posat de manifest la intenció de convertir els dos espais en un únic parc comú, sempre que els informes tècnics corresponents donen el vistiplau per a tirar el mur de separació i determinen de quina forma es podria crear una zona de transició que respecte la idiosincràsia de cadascun dels parcs.

Es pretén marcar dues zones diferenciades: una de caràcter lúdic-esportiu i una altra de caràcter lúdic-recreatiu, amb una intervenció mínima per a marcar les sendes i respectant al màxim la zona de bosc.